Flekkfluer

Flekkfluer (Otitidae) er en liten familie av middelsstore fluer som vanligvis har påfallende fargemønstere på vingene. I moderne systematiske inndelinger blir flekkfluene gjerne regnet som en underfamilie av familien Ulidiidae. Enkelte arter kan gjøre skade i jordbruket.


== Utseende ==
Flekkfluer er små til middelsstore (2-12 mm lange) fluer. Hodet er ganske stort og ofte tydelig lysere enn kroppen (gult), vanligvis ganske bredt. Pannen er bred og mangler kraftige børster i de nederste tre fjerdedelene. Fasettøynene er mer eller mindre runde, nokså små til middels store. I pannen sitter tre punktøyne (ocelli). Antennene er av vanlig fluetype, ikke spesielt lange, bestående av tre ledd. På oversiden av det tredje leddet nær roten sitter det en to-leddet antennebørste (arista). Munndelene er av vanlig fluetype, ikke påfallende store. 
Kroppen er svart eller dekket av gråaktig bestøvning. De artene som har grå bestøvning har gjerne mørke lengdestriper på ryggsiden av brystet (mesonotum). Bakkroppen er ganske kort, ofte noe flattrykt. Hunnenes bakkroppsspiss er trukket ut til et eggleggingsrør.
Beina har to rekker av kraftige børster på fremlåret, ellers ikke noen påfallende trekk ved dem. 
Vingene har påfallende mønster, vanligvis mørke tverrbånd. 
Larvene er av vanlig maggot-type, uten bein eller noen andre kroppsutvekster, tilspisset i hodeenden og butte i bakenden, som har et par åndehull (spirakler).


== Levevis ==
Biologien til mange av artene er dårlig kjent, men det ser ut til at de fleste lever av råtnende plantermateriale som larver. Arten Tetanops myopaeiformis er et skadedyr på sukkerbete. Noen arter har også larver som lever i møkk. Noen arter finnes ofte på blomster, for eksempel kvann. Fargemønstrene på vingene har trolig en funksjon ved forplantning og pardanning, men lite er kjent om dette. 	 


== Systematisk inndeling / norske arter ==
Denne familien regnes etterhvert som underfamilien Ulidinae, i familien Ulidiidae.

Ordenen tovinger, Diptera
Underordenen høyere fluer, Cyclorrhapha
Gruppen Schizophora 
Overfamilien Tephritoidea
Familien Ulidiidae 
Underfamilien flekkfluer, Otitinae
Slekten Ceroxys Macquart, 1835
Ceroxys urticae (Linnaeus, 1758) – mørk kropp, gult hode, vinger med fire mørke tverrbånd. Funnet spredt over hele Norge.
Slekten Herina Robineau-Desvoidy, 1830
Herina frondescentiae (Linnaeus, 1758) – vingen hovedsakelig mørk med tre lyse tverrbånad og en lys flekk ytterst. Over hele landet.
Herina paludum (Fallén, 1820) – kjent fra Sverige, ikke funnet i Norge
Herina palustris (Meigen, 1826) – kjent fra Sverige, ikke funnet i Norge
Slekten Melieria Robineau-Desvoidy, 1830
Melieria crassipennis (Fabricius, 1794) – vingene med noe diffus, mørk tegning, mest nær fremkanten. Østlandet.
Melieria omissa (Meigen, 1826)  – Østlandet
Slekten Pseudotephritis Johnson, 1902
Pseudotephritis corticalis (Loew, 1873)  – ett funn fra Vestfold
Slekten Tetanops Fallén, 1820
Tetanops myopina Fallén, 1820  – ett funn fra Rogaland
Slekten Otites Latreille, 1804 – pannen med en bred, oransje midtstripe
Otites centralis (Fabricius, 1805) – kjent fra Sverige, ikke funnet i Norge. Gråaktig bestøvet, vingene med brune tverrbånd.
Otites lamed (Schrank, 1781) – kjent fra Sverige, ikke funnet i Norge. Lys grå bestøvet, vingene med mørke flekker bare langs ytterkanten.
Otites rivularis (Fabricius, 1805) – vingene med to smale, mørke tverrbånd og en mørk flekk i spissen. Ett norsk funn, men mangler eksakte funndata.


== Kilder ==
Greve, L. 1997. Families Otitidae and Ulidiidae (Diptera) in Norway. Fauna norvegica Serie B 44: 129-142.
Greve, L. 1998. Family Otitidae. I: Papp, L. og Darvas, B. (red.): Contributions to a Manual of Palaearctic Diptera. 3: 185-192. Science Herald, Budapest.
Nettressursen Fauna Europaea – utbredelsesdatabase for europeiske dyr.


== Eksterne lenker ==
(en) Flekkfluer i Global Biodiversity Information Facility 
(en) Flekkfluer hos Fossilworks 
(en) Flekkfluer hos ITIS